JY LEES NOU 5 Boekminute vir Vadersdag
My gunsteling-geskenk is 'n boek – of dit nou is om te gee of om te ontvang. Hierdie week gee ek vir die manne in my lewe, want dis Vadersdag.
Die Penguin Boek van Suid-Afrikaanse Sporttrivia, David O'Sullivan en Kevin McCallum (Penguin Books, R130)
My mond hang soms oop as ek hoor hoe die manne sport praat. Die feite oor wedstryd-statistiek, spelers se vaardighede en staaltjies oor sportmense rol so van hul tonge af. Hoe onthou hulle al hierdie goed en waar kom hulle aan al hierdie stories? Hier is nou 'n baie oulike boekie wat daardie repertoire van stories nog meer gaan uitbrei. O'Sullivan en McCallum is ou hande in sportjoernalistiek en het 'n magdom sporttrivia versamel. Hier is 'n lekker enetjie: "Wie was Bliksem en Wendy? Hulle was bekende honde wat aan Suid-Afrikaanse sportmanne behoort het." Ek gaan nie hier die haas uit die hoed laat deur die volledige antwoord te gee nie - gaan soek dit maar in die boek op! Staan opsy Pa, hier kom Ma met haar eie sporttrivia. . .
Hierdie boek hoort in jou kar, elke keer as jy die pad aandurf om op reis te gaan. Dis een van die nuttigste gidse wat jou gaan help met jou vakansiebeplanning. Dit bespreek elke streek in die land, met die vernaamste dorpe in daardie streek en al die besienswaardighede. Plantegroei, dierelewe en klimaat word ook bespreek. Dit gee jou dus 'n baie goeie aanduiding van hoe jy jou reis moet beplan. Verder is daar brokkies met interessante inligting oor plekkies. Jy kan ook beplan vir aktiwiteite soos warmlug-ballonritte, 4x4-roetes, want al die inligting oor wat te doen is in streke word ook bygewerk. Dis 'n lekker kykboek ook, want dit is vol foto's en kaarte. Jy hoef nie op reis te gaan met die boek nie, jy kan maar Jan Tuisbly se karretjie ook daarmee ry!
'n Porsche was nog altyd een van daardie droomkarre wat manne se harte warmer en vinniger laat klop. Eerstens is daar die ontwerp met die vaartbelynde vorm en dan is daar natuurlik die groot klomp perdekrag onder die enjinkap! Hierdie boek is 'n ode aan hierdie ikoniese motor se ontwerp deur ses dekades. Dit begin by die ontstaan van die eerste Porsche in 1939 en eindig by die nuutste en jongste model. Die foto's is 'n absolute inspirasie, kreatiewe swart en wit studies van elke faset van die motor. Die teks is kort, maar propvol inligting. Watter man kan die volgende woorde weerstaan: "Where do ideas come from? Ferdinand Porsche's work at the drawing board was like that of a playwright, with technology always cast in the leading role. Working intuitively, he made aesthetics an integral part of his solutions. Right from the start, Porsche saw the road as a stage where he would put on a gala performance."